Suvestinė redakcija nuo 2024-02-10 iki 2025-03-27

Sprendimas paskelbtas: TAR 2022-10-27, i. k. 2022-21750

UTENOS RAJONO SAVIVALDYBĖS TARYBA

SPRENDIMAS

DĖL UTENOS RAJONO SAVIVALDYBĖS DALYVAUJAMOJO BIUDŽETO PRIEMONĖS ĮGYVENDINIMO TVARKOS APRAŠO PATVIRTINIMO

2022 m. spalio 27 d. Nr. TS-227

Utena

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 36 straipsniu ir atsižvelgdama į Utenos rajono savivaldybės 2022-2024 metų strateginio veiklos plano, patvirtinto Utenos rajono savivaldybės tarybos 2022 m. sausio 27 d. sprendimu Nr. TS-4 „Dėl Utenos rajono savivaldybės 2022-2024 metų strateginio veiklos plano patvirtinimo“, I prioritetą, Utenos rajono savivaldybės taryba nusprendžia:

1.	Patvirtinti Utenos rajono savivaldybės dalyvaujamojo biudžeto priemonės įgyvendinimo tvarkos aprašą (pridedama).

2.	Nurodyti, kad šis sprendimas turi būti paskelbtas Teisės aktų registre ir savivaldybės interneto svetainėje www.utena.lt.

Savivaldybės meras	Alvydas Katinas

PATVIRTINTA

Utenos rajono savivaldybės tarybos

2022 m. spalio 27 d. sprendimu Nr. TS-227

UTENOS RAJONO SAVIVALDYBĖS DALYVAUJAMOJO BIUDŽETO PRIEMONĖS ĮGYVENDINIMO TVARKOS APRAŠAS

I SKYRIUS

BENDROSIOS NUOSTATOS

1.	Utenos rajono savivaldybės dalyvaujamojo biudžeto priemonės įgyvendinimo tvarkos aprašas (toliau – Aprašas) nustato Utenos rajono savivaldybės (toliau – Savivaldybė) biudžeto lėšomis finansuojamų Savivaldybės gyventojų inicijuotų projektų viešosiose erdvėse idėjų pasiūlymų teikimo, vertinimo, atrankos, lėšų skyrimo ir įgyvendinimo tvarką.

2.	Dalyvaujamojo biudžeto priemonės tikslas – didinti gyventojų įtraukimą į sprendimų priėmimą dėl viešųjų lėšų panaudojimo. Pagrindiniai uždaviniai yra skatinti asmenų iniciatyvą Utenos rajone, gerinti ir stiprinti vietinės valdžios ryšius su gyventojais, aktyvinti gyventojų dalyvavimą atnaujinant ar sukuriant viešąsias erdves.

3.	Savivaldybės gyventojų projektų idėjos, skirtos gyvenamajai aplinkai gerinti, įgyvendinamos kasmet, numatant tam dalyvaujamojo biudžeto priemonę Savivaldybės strateginiame veiklos plane ir lėšas Savivaldybės biudžete.

4.	Šiame Apraše vartojamos sąvokos:

4.1.	Dalyvaujamasis biudžetas – tai būdas, kaip savivalda kartu su gyventojais sprendžia dėl viešųjų lėšų panaudojimo gyvenamajai aplinkai gerinti, kai visi gyventojai turi galimybę pateikti savo projektų idėjas ir balsuoti už geriausią ir reikalingiausią projekto idėją.

4.2.	Projekto idėja – laiku apibrėžta kryptingos veiklos priemonių visuma, kurios tikslas – didinti Utenos rajono savivaldybės viešųjų erdvių patrauklumą. Projekto idėja – skirta viešųjų erdvių ir viešojo naudojimo infrastruktūros, susijusios su laisvalaikio, poilsio, sporto, kultūrine veiklomis, sukūrimui ir atnaujinimui, įgyvendinama Savivaldybės teritorijoje, valstybės ar savivaldybės valdomoje bendrojo naudojimo teritorijoje ar visuomeninės paskirties teritorijoje.

4.3.	Projekto idėjos pasiūlymas – dokumentas su priedais pagal parengtą formą (1 priedas), kurį pateikia pareiškėjas išdėstydamas savo idėją pagal kvietime teikti projektų idėjų pasiūlymus nurodytą tvarką ir terminus.

4.4.	Pareiškėjas – Utenos rajone gyvenamąją vietą deklaravęs, ne jaunesnis nei 18 metų asmuo.

4.5.	Balsavimas už projektų idėjų įgyvendinimą – gyventojų balsavimas internetu (ar kitomis Kvietime teikti projektų idėjų pasiūlymus nurodytomis priemonėmis) už pareiškėjų pateiktus ir Aprašo reikalavimus atitinkančius projektų idėjų pasiūlymus.

4.6.	Kvietimas teikti projekto idėjos pasiūlymus (toliau – Kvietimas) – ne vėliau kaip iki einamųjų metų kovo 31 d. Savivaldybės interneto svetainėje www.utena.lt ir kitose visuomenės informavimo priemonėse publikuojamas skelbimas, kuriame nurodomos projekto idėjos pateikimo sąlygos ir terminai.

4.7.	Mažos apimties projektų idėjos – nekomercinės paskirties infrastruktūrinės projektų idėjos (išskyrus gatvių/kelių apšvietimo įrengimą, rekonstrukciją ir remontą, gatvių / kelių, šaligatvių, pėsčiųjų, dviračių takų įrengimą, rekonstrukciją ir remontą), kurių apimtis neviršija 20 tūkst. Eur, įskaitant visus mokesčius, įgyvendinamos per metus. Projekto idėja turi būti įgyvendinama Savivaldybės teritorijoje, valstybės ar savivaldybės valdomoje bendrojo naudojimo teritorijoje ar visuomeninės paskirties teritorijoje.

4.8.	Didelės apimties projektų idėjos – nekomercinės paskirties infrastruktūrinės projektų idėjos (išskyrus gatvių/kelių apšvietimo įrengimą, rekonstrukciją ir remontą, gatvių / kelių, šaligatvių, pėsčiųjų, dviračių takų įrengimą, rekonstrukciją ir remontą), kurių įgyvendinimo trukmė iki 24 mėnesių. Techninę dokumentaciją pradedant rengti pirmais įgyvendinimo metais. Projektų idėjos įgyvendinamos Savivaldybės teritorijoje, valstybės ar savivaldybės valdomoje bendrojo naudojimo teritorijoje ar visuomeninės paskirties teritorijoje, jų apimtis neviršija 100 tūkst. Eur įskaitant visus mokesčius.

4.9.	Vertinimo komisija – Savivaldybės direktoriaus įsakymu sudaryta projektinių idėjų pasiūlymų vertinimo komisija, sudaroma iš ne mažiau kaip 5 narių. Vertinimo komisijos funkcijos – vertinti projektų idėjų pasiūlymus, sudaryti projektų sąrašą ir pateikti jį tolesniam projektų atrankos etapui – viešam balsavimui.

4.10.	Viešoji erdvė – gyvenamosios vietovės urbanizuotos teritorijos erdvinės struktūros elementas, skirtas visuomenės bendriesiems interesams, ir Lietuvos valstybei nuosavybės teise priklausanti, Savivaldybei nuosavybės teise priklausanti žemė ar Savivaldybės kitais pagrindais valdoma žemė.

II SKYRIUS

PROJEKTŲ IDĖJŲ PASIŪLYMŲ TEIKIMO TVARKA

5.	Projektų idėjų pasiūlymus gali teikti Savivaldybėje gyvenamąją vietą deklaravę, ne jaunesni nei 18 metų gyventojai.

6.	Projektų idėjų pasiūlymai teikiami vadovaujantis Aprašu bei Kvietime nustatyta tvarka ir terminais. Konsultacijas ir metodinę pagalbą gyventojams, norintiems teikti projektų idėjų pasiūlymus, teikia Savivaldybės administracijos atsakingi darbuotojai, nurodyti Kvietime.

7. Kvietimas skelbiamas interneto svetainėje www.utena.lt ir kitose visuomenės informavimo priemonėse. Už Kvietimo parengimą yra atsakingas Strateginio planavimo ir investicijų skyrius, už Kvietimo paskelbimą - Dokumentų valdymo ir bendrųjų reikalų skyrius. Kvietimo trukmė - ne trumpesnė nei 14 (keturiolika) kalendorinių dienų. Kvietime nurodoma:

Punkto pakeitimai:

Nr. TS-7, 2024-02-08, paskelbta TAR 2024-02-09, i. k. 2024-02434

7.1.	projektų idėjų įgyvendinimui skirta lėšų suma biudžete:

7.1.1.	mažos vertės projektų idėjoms finansuoti,

7.1.2.	didelės vertės projektų idėjoms finansuoti;

7.2.	projektų idėjų pasiūlymų priėmimo laikotarpis;

7.3.	projektų idėjų pasiūlymų teikimo adresas ir būdas;

7.4.	Savivaldybės darbuotojo (-ų), atsakingo (-ų) už Kvietimą, konsultacijas ir metodinę pagalbą vardas, pavardė, pareigos, telefono numeris, elektroninio pašto adresas;

7.5.	kita reikalinga informacija.

8.	Rekomenduojamas projektų įgyvendinimo vietų sąrašas paskelbiamas kartu su kvietimu. Už idėjų projektų įgyvendinimo vietų sąrašo parengimą atsakingas Architektūros ir teritorijų planavimo skyrius.

9.	Projektų idėjos teikiamos užpildant nustatytos formos projekto idėjos pasiūlymą svetainėje www.utena.lt arba kita Kvietime nustatyta tvarka ir terminais. Projekto idėjos teikimo formoje nurodoma:

9.1.	projekto idėjos kategorija;

9.2.	projekto idėjos pavadinimas;

9.3.	informacija apie pareiškėją;

9.4.	projekto idėjos įgyvendinimo vieta (pasirenkama iš kartu su Kvietimu pateikto projektų įgyvendinimo vietų sąrašo);

9.5.	projekto idėjos aprašymas;

9.6.	preliminari projekto idėjos sąmata.

10.	Tas pats projekto idėjos pasiūlymas einamaisiais metais teikiamas 1 kartą ir gali dalyvauti tik vienoje iš Kvietime nurodytų: mažos arba didelės apimties projektų idėjų kategorijoje. Projektų idėjų kategorija pasirenkama pagal teikiamos projekto idėjos sąmatos dydį.

11.	Būtini reikalavimai projekto idėjos pasiūlymui:

11.1.	projekto idėja turi būti įgyvendinama Savivaldybės teritorijoje esančiose viešosiose erdvėse, valstybės ar savivaldybės valdomoje bendrojo naudojimo teritorijoje ar visuomeninės paskirties teritorijoje (pasirenkama iš kartu su Kvietimu pateikto projektų įgyvendinimo vietų sąrašo);

11.2.	projekto idėja turi būti nekomercinis viešosios infrastruktūros (išskyrus gatvių / kelių apšvietimo įrengimą, rekonstrukciją ir remontą, gatvių / kelių, šaligatvių, pėsčiųjų, dviračių takų įrengimą, rekonstrukciją ir remontą) gyvenamosios aplinkos gerinimo idėja;

11.3.	projekto idėjos sprendiniai neturi prieštarauti toje teritorijoje galiojantiems teritorijų planavimo dokumentams, jau patvirtintiems kitiems Savivaldybės projektų sprendiniams, netrukdyti esamiems inžineriniams tinklams ir komunikacijų sistemų eksploatavimui.

12. Projekto idėja negali būti teikiama tai pačiai Utenos rajono viešajai erdvei, kurioje einamaisiais metais jau yra įgyvendinama Dalyvaujamojo biudžeto projekto idėja.

Punkto pakeitimai:

Nr. TS-7, 2024-02-08, paskelbta TAR 2024-02-09, i. k. 2024-02434

13.	Projekto idėjos pasiūlyme pateikti asmens duomenys bus naudojami tikslu patikrinti ar pareiškėjas yra deklaravęs gyvenamąją vietą Utenos rajono savivaldybės teritorijoje.

14.	Pareiškėjas turi teisę projekto idėjos pasiūlymą atsiimti bet kuriuo metu iki viešos atrankos paskelbimo pradžios.

141. Siekiant užtikrinti projektų idėjų vertinimo skaidrumą ir pareiškėjų lygiateisiškumą, pateiktą projekto idėjos pasiūlymą taisyti, tikslinti, pildyti ar teikti papildomus dokumentus pareiškėjo iniciatyva negalima.

Papildyta punktu:

Nr. TS-7, 2024-02-08, paskelbta TAR 2024-02-09, i. k. 2024-02434

III SKYRIUS

PROJEKTO IDĖJOS PASIŪLYMŲ VERTINIMAS IR ATRANKA

15.	Pagal Kvietime nustatytas sąlygas pateikti projektų idėjų pasiūlymai vertinami pasibaigus jų priėmimo terminui.

16.	Pateikti projektų idėjų pasiūlymai vertinami trimis etapais:

16.1.	administracinės atitikties vertinimas;

16.2.	projektų idėjų pasiūlymų atranka;

16.3.	vieša atranka.

17.	Projektų idėjų pasiūlymų administracinės atitikties vertinimą atlieka Savivaldybės administracijos Strateginio planavimo ir investicijų ir Dokumentų valdymo ir bendrųjų reikalų skyrių (informacinių technologijų) specialistai. Administracinės atitikties vertinimas atliekamas per 10 darbo dienų nuo Kvietime nurodytos paskutinės projektų idėjų pasiūlymų pateikimo dienos.

18.	Administracinės atitikties vertinimo metu vertinama, ar:

18.1.	projekto idėjos pasiūlymas ir prie jo pridėti dokumentai pateikti nustatytu terminu;

18.2.	projekto idėjos pasiūlymas pateiktas užpildžius Aprašo 1 priede nustatytą formą, lietuvių kalba, nurodyti visi reikalingi duomenys;

18.3.	pareiškėjas yra Utenos rajono savivaldybėje gyvenamąją vietą deklaravęs ne jaunesnis kaip 18 metų gyventojas.

18.4.	pateikti visi Kvietime nurodyti kartu su projekto idėjos pasiūlymu privalomi pateikti dokumentai.

19.	Jei projekto idėjos pasiūlyme pateikta neišsami ar netiksli informacija ir vertintojas negali tinkamai įvertinti paraiškos administracinės atitikties ir tinkamumo, jis turi teisę paprašyti pareiškėjo per 3 darbo dienas pateikti trūkstamą informaciją ir dokumentus, papildyti ar patikslinti projekto idėjos pasiūlyme pateiktą informaciją. Jei pareiškėjas per nustatytą terminą prašomos informacijos ir dokumentų nepateikia arba pateikia ne visus prašomus dokumentus ir informaciją, projekto idėja tolesniam vertinimo etapui neteikiama. Pareiškėjas apie tai informuojamas nurodytais kontaktais.

20.	Laikoma, kad projektų idėjų pasiūlymai įvertinti teigiamai, jeigu tenkina visus administracinės atitikties vertinimo punktus, nurodytus šio Aprašo 18.1–18.4 papunkčiuose. Pareiškėjai, kurių projektų idėjų pasiūlymų administracinė atitiktis įvertinta neigiamai, apie tai informuojami raštu pareiškėjo nurodytais kontaktais per 5 darbo dienas.

21.	Projektų idėjų pasiūlymai, teigiamai įvertinti pagal administracinę atitiktį, apibendrinami (neteikiant projekto idėjos autoriaus duomenų) ir pateikiami Vertinimo komisijai.

211. Vertinimo komisijos veiklos pagrindinė forma yra posėdžiai. Posėdis gali vykti ir nuotoliniu būdu. Vertinimo komisijos pirmininkas išrenkamas pirmojo posėdžio metu. Vertinimo komisija sprendimus priima balsų dauguma, jeigu balsai pasiskirsto po lygiai, lemiamą balsą turi Vertinimo komisijos pirmininkas. Vertinimo komisijos posėdžiai protokoluojami, o sprendimai įforminami protokoluose, kuriuos pasirašo Vertinimo komisijos pirmininkas ir sekretorius.

Papildyta punktu:

Nr. TS-7, 2024-02-08, paskelbta TAR 2024-02-09, i. k. 2024-02434

22.	Vertinimo komisija, per 10 darbo dienų nuo projektų idėjų pasiūlymų administracinės atitikties įvertinimo, vertina ar:

22.1.	projekto idėjos įgyvendinamos Savivaldybės teritorijos viešojoje erdvėje, valstybės ar savivaldybės valdomoje bendrojo naudojimo teritorijoje ar visuomeninės paskirties teritorijoje;

22.2.	projekto idėjos pasiūlyme pateiktas išlaidų pagrįstumas yra realus (atitinka vidutines rinkos kainas). Jeigu projekto idėjai įgyvendinti būtina rengti techninį projektą, techninio projekto rengimui reikalingos lėšos turi būti numatytos projekto sąmatoje;

22.3.	projekto idėjos sukurti rezultatai nebus naudojami komerciniais tikslais;

22.4.	projekto idėjos yra techniškai įgyvendinamos pasiūlyme nurodytoje vietoje;

22.5.	projekto idėjos sprendiniai neprieštarauja galiojantiems teritorijų planavimo dokumentams, jau patvirtintiems kitiems Savivaldybės projektų sprendiniams, netrukdo esamiems inžineriniams tinklams ir komunikacijų sistemoms toje teritorijoje eksploatuoti;

22.6.	projekto idėja atitinka Savivaldybės strateginio veiklos plano tikslus.

23.	Projektų idėjų autoriai, esant poreikiui, gali būti kviečiami dalyvauti Vertinimo komisijos posėdyje.

24.	Jei Vertinimo komisija negali tinkamai įvertinti paraiškos tinkamumo, ji turi teisę prašyti pareiškėjo per 3 darbo dienas pateikti trūkstamą informaciją ir dokumentus, papildyti ar patikslinti projekto idėjos pasiūlyme pateiktą informaciją. Jei Pareiškėjas per 3 darbo dienas nuo šio prašymo gavimo prašomos informacijos ir dokumentų nepateikia arba pateikia ne visus prašomus dokumentus ir informaciją, projekto idėja tolesniam vertinimo etapui neteikiama. Pareiškėjas apie tai informuojamas nurodytais kontaktais.

25.	Nustačius, kad pateiktos projekto idėjos įgyvendinimo sąmata viršija atitinkamai projektų idėjų kategorijai nustatytą įgyvendinimo vertę:

25.1.	Vertinimo komisijos sprendimu, mažos projektų idėjų kategorijos projekto idėja perkeliama į didelės apimties projektų idėjų sąrašą. Pareiškėjas apie tai informuojamas nurodytais kontaktais;

25.2.	didelės apimties projekto idėjos pareiškėjui gali būti pasiūlyta per 3 darbo dienas nuo pranešimo išsiuntimo elektroninėmis priemonėmis dienos pakoreguoti savo pasiūlymą, t. y. sumažinant projekto apimtį, kuri neviršytų nustatytos įgyvendinimo vertės. Tuo atveju, jei pareiškėjas pakeitimų neatlieka arba atlieka netinkamai, projekto idėja tolesniam vertinimo etapui neteikiama. Pareiškėjas apie tai informuojamas nurodytais kontaktais.

26. Laikoma, kad projektų idėjų pasiūlymai įvertinti teigiamai, jeigu tenkina visus Aprašo 18.1–18.4 ir 22.1–22.6 papunkčiuose įvardytus reikalavimus. Per 5 darbo dienas projektų idėjų pasiūlymai apibendrinami ir teikiami viešai atrankai (neteikiant projekto idėjos autoriaus duomenų).

Punkto pakeitimai:

Nr. TS-7, 2024-02-08, paskelbta TAR 2024-02-09, i. k. 2024-02434

27.	Savivaldybės administracija, Vertinimo komisijos siūlymu ir (ar) pareiškėjams pageidaujant, sudaro sąlygas organizuoti viešą projektų idėjų pasiūlymų pristatymą.

IV SKYRIUS

GYVENTOJŲ PRITARIMAS SIŪLOMOMS ĮGYVENDINTI PROJEKTŲ IDĖJOMS

28.	Išsamus projektų idėjų sąrašas, neteikiant pareiškėjo asmenų duomenų, skelbiamas interneto svetainėje www.utena.lt ir kitose visuomenės informavimo priemonėse.

29.	Utenos rajono gyventojai, ne jaunesni nei 18 metų, pritarimą projektų idėjų įgyvendinimui išreiškia balsavimu.

30.	Balsavimas vyksta elektroniniu būdu, kurio nuoroda skelbiama svetainėje www.utena.lt arba (ir) kitais Kvietime nurodytais būdais (pvz., balsavimas atvykstant į nurodytą vietą ir užpildant balsavimo kortelę, balsavimas kitose interneto svetainėse ir pan.) 14 kalendorinių dienų (imtinai) nuo projektų idėjų sąrašo paskelbimo.

31.	Balsuojantis asmuo turi duoti sutikimą tvarkyti asmens duomenis. Šie duomenys viešai neskelbiami ir naudojami balsuojančiam asmeniui identifikuoti, patikrinti jo deklaruotą gyvenamąją vietą ir balsavimų skaičių.

32.	Vienas gyventojas turi teisę balsuoti ne daugiau kaip už 2 projektų idėjas, atiduodamas vieną balsą mažos vertės projektų idėjų kategorijose ir vieną balsą didelės vertės projektų kategorijoje.

33.	Balsavus kelis kartus elektroniniu būdu, galioja paskutinis balsavimas.

34.	Balsavus ir elektroniniu būdu, ir užpildžius balsavimo kortelę, galioja elektroninis balsas.

341. Elektroninio balsavimo rezultatus įvertina Dokumentų valdymo ir bendrųjų reikalų skyriaus (informacinių technologijų) specialistai ir rezultatų suvestinę perduoda Savivaldybės seniūnijoms. Elektroninio balsavimo ir kitais balsavimo būdais pateiktus rezultatus Excel formatu susistemina Savivaldybės seniūnijų specialistai.

Papildyta punktu:

Nr. TS-7, 2024-02-08, paskelbta TAR 2024-02-09, i. k. 2024-02434

342. Galutinius balsavimo rezultatus Savivaldybės seniūnijos pateikia Vertinimo komisijai.

Papildyta punktu:

Nr. TS-7, 2024-02-08, paskelbta TAR 2024-02-09, i. k. 2024-02434

35.	Pasibaigus viešam balsavimui per 10 darbo dienų Vertinimo komisija apibendrina balsavimo rezultatus ir teikia Savivaldybės administracijos direktoriui projektų idėjų sąrašą, kuriame Projektų idėjos atskirose kategorijose sugrupuojamos pagal balsavusių asmenų skaičių, t. y. nuo daugiausiai balsų surinkusių projektų idėjų iki mažiausiai balsų surinkusių.

V SKYRIUS

PROJEKTŲ IDĖJŲ FINANSAVIMAS

36.	Daugiausiai gyventojų balsų surinkę projektai įgyvendinami tik tada, kai surenka minimalų balsų skaičių:

36.1.	mažos apimties projektai - 50 balsų;

36.2.	didelės apimties projektai – 300 balsų.

37.	Daugiausiai gyventojų balsų kiekvienoje projektų idėjų kategorijoje surinkusias bei atitinkančias minimalų balsų skaičių ir Savivaldybės administracijos direktoriaus įsakymu patvirtintas projektų idėjas įgyvendina Savivaldybės administracija.

38.	Savivaldybės administracijos direktoriaus įsakymu tvirtinamame įgyvendinamų projektų idėjų sąraše nurodomas Savivaldybės administracijos padalinio (-ų), kuris atsakingas (-i) už projekto idėjų įgyvendinimą, pavadinimas (-ai).

39.	Projekto (-ų) idėjų įgyvendinimui gali būti sudaroma darbo grupė iš atskirų Savivaldybės administracijos padalinių įtraukiant Savivaldybei pavaldžias įstaigas.

40.	Projektų idėjų įgyvendinama tiek, kad neviršytų Utenos rajono savivaldybės biudžete patvirtintų lėšų.

41.	Projektų idėjos 100 proc. finansuojamos Savivaldybės biudžeto lėšomis.

42.	Jeigu projektų idėjų kategorijoje nėra (nelieka) įgyvendinamų projektų idėjų ir (arba) lieka finansavimui skirtų lėšų, Vertinimo komisijos sprendimu, skirtos lėšos gali būti perkeltos į kitą kategoriją (prioritetas mažos vertės projektų idėjos) ir finansuojamos daugiausiai gyventojų balsų surinkusios projektų idėjos, kurioms neužteko finansavimo, eilės tvarka.

43.	Numatyti gyventojų inicijuotų projektų idėjų įgyvendinimo terminai gali būti pakeisti (pratęsti, stabdomi), jei atsirado aplinkybių, kurias gali sukelti įvykiai, nustatyti Atleidimo nuo atsakomybės esant nenugalimos jėgos (force majeure) aplinkybėms taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840.

44.	Įgyvendinami projektai skelbiami Savivaldybės interneto svetainėje www.utena.lt, Savivaldybės socialinių tinklų paskyrose ir žiniasklaidos priemonėse, su kuriomis Savivaldybės administracija yra sudariusi paslaugų atlikimo sutartis, nurodant projekto pavadinimą, projekto įgyvendinimo vietą, trumpą projekto aprašymą, projekto vertę.

VI SKYRIUS

BAIGIAMOSIOS NUOSTATOS

45.	Aprašo įgyvendinimą organizuoja Savivaldybės administracijos direktorius.

46.	Asmens duomenys naudojami tik gavus asmens sutikimą juos naudoti. Asmens duomenys naudojami tik Apraše numatytoms balsavimo procedūroms vykdyti. Asmens duomenys tvarkomi ir saugomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2079 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų tvarkymą ir apsaugą, laikymąsi ir įgyvendinimą.

47.	Šis Aprašas gali būti keičiamas ar pripažįstamas netekusiu galios Savivaldybės tarybos sprendimu.

_____________________________

Utenos rajono savivaldybės dalyvaujamojo biudžeto priemonės įgyvendinimo tvarkos aprašo

1 priedas

PROJEKTO IDĖJOS PASIŪLYMAS

_____________________

(Data)

Mažos apimties projekto idėja	Didelės apimties projekto idėja

1.	Bendra informacija apie projekto idėją ir pareiškėją

1.1. Projekto idėjos pavadinimas
1.2. Pareiškėjas(-a) (Utenos rajono savivaldybės gyventojas(-a), sulaukęs (-i)18 metų ir deklaravęs (-usi) gyvenamąją vietą Utenos rajono savivaldybėje)
Vardas ir pavardė, gimimo data, deklaruota gyvenamoji vieta
Kontaktai (adresas, telefono numeris, el. p.)
1.3. Projekto idėjos įgyvendinimo vieta:

2.	Projekto idėjos aprašymas (santrauka)

2.1. Projekto idėjos tikslas, tikslinė grupė, sprendžiama problema (ne daugiau kaip 0,5 psl.)
2.2. Projekto idėjos rezultatai, jų nauda Savivaldybės gyventojams

3.	Preliminari projekto idėjos sąmata

Išlaidų pavadinimas	Planuojama išlaidų suma Eur	Išlaidų pagrindimas
Iš viso:

4.	Pasiūlymo priedai

Eil. Nr.	Priedo pavadinimas (pvz., nuotraukos, ekspertų nuomonės, rekomendacijos, vizualizacijos, brėžiniai, schemos ar kita informacija, papildanti projekto aprašymą)	Priedo lapų skaičius
1.
2.
3.

5.	Pasirašydamas(-a) šią formą, patvirtinu, kad:

5.1. Šiame pasiūlyme ir prie jo pridėtuose dokumentuose pateikta informacija yra teisinga.

5.2. Sutinku, kad informacija apie mano pateiktą pasiūlymą būtų skelbiama Utenos rajono savivaldybės interneto svetainėje www.utena.lt ir (ar) kitose visuomenės informavimo priemonėse.

5.3. Esu informuotas(-a), kad Utenos rajono savivaldybė, tvarkydama asmens duomenis, veikia kaip duomenų valdytoja. Asmens duomenys tvarkomi vadovaujantis Bendrojo duomenų apsaugos reglamento 6 straipsnio a) ir e) punktais šiais tikslais ir pagrindais: Savivaldybės gyventojų projektų idėjų, skirtų gyvenamajai aplinkai gerinti, finansavimo tikslais, kurie įvardyti Apraše, nustatant projekto idėjos teikėjo tapatybę bei deklaruotos gyvenamosios vietos adresą.

5.4. Savivaldybė gali teikti mano asmens duomenis informacinių sistemų ir registrų valdytojams arba iš jų duomenis gauti tiek, kiek tai būtina mano projekto idėjai įvykdyti. Duomenys gali būti teikiami arba gaunami iš informacinių sistemų ir registrų, teisės aktų, reglamentuojančių asmens duomenų apsaugą, nustatyta tvarka.

5.5. Esu informuotas(-a), kad Savivaldybė gali gauti ir teikti mano asmens duomenis kitoms valstybės ar savivaldos institucijoms ar įstaigoms, paslaugų teikėjams tiek, kiek tai būtina mano projekto idėjai įvykdyti.

_____________	_____________________________

(Parašas)	(Vardas ir pavardė)

____________

Utenos rajono savivaldybės dalyvaujamojo biudžeto priemonės įgyvendinimo tvarkos aprašas

2 priedas

(Pavyzdinė balsavimo kortelės forma)

BALSAVIMO KORTELĖ

________________________________

Balsavimo data

VIENOJE PROJEKTŲ IDĖJŲ KATEGORIJOJE PAŽYMĖKITE VIENĄ PROJEKTO IDĖJĄ, UŽ KURIĄ BALSUOJATE

ŽYMĖJIMO PAVYZDYS

1. PROJEKTŲ IDĖJŲ KATEGORIJOS:

I kategorija. Mažos apimties projektų idėjos
Projekto idėjos pavadinimas	Trumpas aprašymas (planuojama projekto idėjos įgyvendinimo vieta, tikslas, nauda gyventojams, projekto idėjos vertė (nurodoma Eur)

II kategorija. Didelės apimties projektų idėjos
Projekto idėjos pavadinimas	Trumpas aprašymas (planuojama projekto idėjos įgyvendinimo vieta, tikslas, nauda gyventojams, projekto idėjos vertė (nurodoma Eur)

2. BALSUOJANČIO ASMENS DUOMENYS:

2.1. Vardas, pavardė_________________________________________________________

2.2. Gimimo data (metai-mėnuo-diena)__________________________________________

2.3. Gyvenamoji vieta ________________________________________________________

___________________________________________________________________________

2.4. Pasirašydamas (-a) šią balsavimo kortelę, patvirtinu, kad:

2.4.1. Sutinku, kad Utenos rajono savivaldybės administracija, juridinio asmens kodas 188710442, Utenio a. 4, Utena, tel. (8 620) 61 620, veikdama kaip duomenų valdytoja, tvarkytų mano asmens duomenis, vadovaudamasi Bendrojo duomenų apsaugos reglamento 6 straipsnio 1 dalies a) ir e) punktu šiais tikslais ir pagrindais: gyventojų projektų idėjų, skirtų gyvenamajai aplinkai gerinti, finansavimo tikslais.

2.4.2. Esu informuotas (-a), jog turiu šias duomenų subjekto teises: teisę susipažinti su savo duomenimis ir kaip jie yra tvarkomi; teisę reikalauti ištaisyti arba, atsižvelgiant į asmens duomenų tvarkymo tikslus, papildyti neišsamius asmens duomenis; teisę prašyti savo duomenis sunaikinti arba sustabdyti duomenų tvarkymo veiksmus (išskyrus saugojimą); teisę prašyti, kad asmens duomenų tvarkymas būtų apribotas; teisę į duomenų perkėlimą; teisę atšaukti sutikimą; pateikti skundą ir pasikonsultuoti su Utenos rajono savivaldybės administracijos duomenų apsaugos pareigūnu (nurodyti), tel. (nurodyti), el. p. (nurodyti). Suprantu, kad mano teisės gali būti įgyvendintos tik nustačius mano tapatybę, taip pat kiekvienu konkrečiu atveju įvertinus mano prašymo pagrįstumą.

______________	_____________________________

(Parašas)	(Vardas ir pavardė)

––––––––––––––––––––––––––––––––––––––––

Pakeitimai:

1.

Utenos rajono savivaldybės taryba, Sprendimas

Nr. TS-7, 2024-02-08, paskelbta TAR 2024-02-09, i. k. 2024-02434

Dėl Utenos rajono savivaldybės tarybos 2022 m. spalio 27 d. sprendimo Nr. TS-227 „Dėl Utenos rajono savivaldybės dalyvaujamojo biudžeto priemonės įgyvendinimo tvarkos aprašo patvirtinimo“ pakeitimo